I 22 år har han siddet på posten, Svend Askær, og været forperson for landets virksomhedsledere. Men nu er det slut, og pladsen overtages af en nordjyde. Posten som forperson for Lederne skal fremover varetages af Pernille Fruergård Simonsen, der til daglig er chef for Politik og Strategi i Aalborg Kommune. Den faglige organisation Lederne har mere end 135.000 medlemmer, som nordjyden nu skal stå i spidsen for, efter hun lørdag på organisationens generalforsamling i København blev valgt som ny forperson af medlemmerne. - Jeg har det som en fisk i vandet, når jeg kan drible i krydsfeltet mellem bestyrelsesarbejde, ledelse, strategi og politisk arbejde. Netop derfor er rollen som forperson en drømmeposition for mig, fordi den indeholder alle de elementer, jeg brænder for, siger Pernille Fruergård Simonsen. Ingen revolutioner Pernille Fruergård Simonsen har de seneste to år været næstforperson i organisationen, men direktør Bodil Nordestgaard ser frem til, at den nordjyske leder indtager den nye rolle. - I en tid med historisk mange kriser og omvæltninger er der mere brug for god ledelse end nogensinde. Jeg glæder mig til i samspil med Pernille og resten af bestyrelsen at bidrage til håndteringen af de mange opgaver og udfordringer, der venter, siger Bodil Nordestgaard Ismiris, Ledernes administrerende direktør. Som afløser for Pernille Fruergård Simonsen til posten som næstforperson blev Lars Jensen fra Broby valgt. Pernille Fruergård Simonsen har allerede været involveret i Ledernes arbejde med at hjælpe unge, der har det svært, i uddannelse eller job, og det er noget, hun også vil prioritere fremover. - I mit arbejde hos Aalborg Kommune beskæftiger jeg mig dagligt med børn og unge-området. Her kan jeg se, at langt de fleste unge trives, men at der også er en lille gruppe, som har det svært. Dem vil jeg gerne være med til at støtte og løfte, siger Pernille Simonsen. Hun understreger dog, at hun ikke har en intention om at skabe store revolutioner med det samme.

Referat:
Danmarks største faglige organisation for ledere har lørdag valgt ny forperson.